|  |
| --- |
| **Gen. 21:8-14b (Gal. 4:20-31)****“Genade en Verdienste meng nie.”** |

Kinders - water en olie meng nie.

Daar was by Sara geen onsekerheid nie. Abraham se twee seuns sal nie saam grootword nie. Ismael moes weg.

Dit klink selfsugtig en liefdeloos – iets wat nie pas by God se mense nie ... sondig.

En tog was dit nie, God keur dit goed! (v.12)

Hoe moet ons dit verstaan? Wat moet ons hieruit leer van God en sy plan van verlossing?

Om daarby uit te kom kyk ons kortliks eers na wat gebeur het,

 wat dit vir Abraham kon beteken en dan

 wat dit vandag vir ons leer.

Wat het gebeur? (Ons het hierby stilgestaan in die reeks, maar ek herhaal kortliks want die konteks is belangrik.)

Abraham was al 75 jaar oud en sonder kinders toe God belowe het dat hy groot nageslag sal hê uit wie al die volke en nasies en tale van die wêreld geseën sou word (12:2).

Maar toe dit na 10 jaar (16:3) duidelik was dat Sara regtig nie meer kinders kan hê nie, het hulle self ŉ eie plan gemaak.

Volgens die gebruik van al die heidense volke gee Sara haar slavin, Hagar, vir Abraham as tweede vrou om by haar ŉ kind te hê – as’t ware námens haar meesteres, Sara.

Toe Hagar swanger word, het sy op Sara neergesien. Maar Hagar was egter steeds Sara se slavin (16:6) en daarom het Sara die lewe vir haar moeilik gemaak om haar weer op haar plek te sit. Hagar loop toe weg, maar die Here ontmoet haar, troos haar en stuur haar terug na Sara toe.

 En toe Abraham al 86 jaar oud is, toe is sy eerste seun gebore Ismael.

Abraham was oortuig dat dit die vervulling van God se belofte was.

Eers toe Ismael al 13 jaar oud was, het God dit duidelik gemaak dat dit nie was nie –

maar dat sy eie vrou, Sara self, die seun van die belofte sal hê.

En toe hy 100 jaar oud is, en Sara al 90, toe is Isak gebore.

Jy kan jou die vreugde indink – ŉ kinderlose vrou van 90 jaar oud het ŉ babaseuntjie lank nadat sy nie meer vrugbaar was nie.

Dit was nie menslik meer moontlik nie, maar God het nuwe lewe gegee uit die dood van Sara se onvrugbaarheid (Rom. 4:19).

Isak se geboorte het nie net vir Sara bly gemaak nie. Elkeen wat glo in Jesus Christus, die Verlosser en seën vir alle volke en tale, lag saam in blydskap.

Dit is soos Sara in v. 6 gesê het, “God het vir my ŉ gelag berei en elkeen wat daarvan hoor sal saam met my lag.”

Ons lag nie net oor Isak self nie, maar ons is bly oor wat uit sy geboorte voortgevloei het – duisende jare later.

Ons lag omdat Isak se geboorte die begin was van die geslagslyn waaruit Jesus Christus gebore is, die saad van Abraham waarin al die nasies geseën sou word.

Ons lag oor Jesus wat elkeen wat in Hom glo van sonderstraf verlos het.

En ons lag oor die Heilige Gees wat na Jesus se hemelvaart uitgestort is en wat wedergeboorte en geloof in ons harte werk.

Die blydskap van Isak se geboorte loop deur na ŉ vreugdefees toe hy gespeen word.

Volgens hulle praktyk was hy toe waarskynlik so tussen 2 en 3 jaar oud.

 Abraham reël ŉ groot fees op Isak se oorgaan van baba na seuntjie te vier (v. 8).

In hulle vreugde sien Sara hoe Ismael oor Isak spot.

Die ouvertaling is hier nader aan die oorspronklike – ŉ spotlag.

 Hy sien neer op Isak en spot hom. (Soos Hagar vroeër teenoor Sara.)

En dis net daar wat Sara, sonder aarseling haar seun beskerm. Sy draai nie doekies om nie, sy aanvaar geen kompromie nie, sy laat geen ruimte vir ŉ wedywering nie.

“Jaag die slavin en haar seun weg.” Is haar woorde aan Abraham.

En Abraham weet, soos enige getroude man vandag nog steeds, as jou vrou op ŉ sekere manier praat – dan stribbel jy nie teë nie, jy luister!

Dis verstaanbaar dat Abraham baie sleg gevoel het om Hagar en Ismael weg te stuur.

Hagar het tog nie iets verkeerds gedoen nie, en is dit spot van Ismael dan nie iets wat hulle met goeie opvoeding sou kon regstel nie?

Maar die Here stel Hom egter gerus dat hy na Sara moet luister.

Uit die redes wat Sara en God gee, wat ons kan agterkom waarom dit nie verkeerd was nie.

In v. 10 sê Sara dat Ismael nie saam met Isak mag erf nie. Wat erf nie?

In v. 12 sê God dat die beloofde nageslag van die Verlosser uit Isak gebore sou word.

Dit gaan oor die beskerming van God se belofte.

As Ismael in die huis bly en saam Isak grootword is daar dalk later die versoeking by Abraham om alles, ook die belofte aan Ismael as sy eersgeborene te bemaak.

Sara vat egter geen kanse met God se belofte nie, sy neem geen risiko nie.

 Ismael moet gaan – en God help en troos Abraham sodat hy dit doen.

Abraham jaag hulle nie lelik weg nie, hy gee vir hulle kos en water en stuur hulle weg...

Dis wat gebeur het, maar wat wil God van homself aan Abraham openbaar. Wat moet Abraham hieruit leer?

Die Bybel sê dit nie direk nie, en daarom moet ons versigtig wees om nie te veel hier te wil “in” lees nie, maar ons kan aflei dat Abraham wel sou leer om seker te maak dat niks, nie eers sy geliefde eersgeborene,

 ŉ bedreiging mag word vir die vervulling en uitleef van God se beloftes nie.

En dit is iets wat ons steeds moet ter harte neem. Ons moenie risiko’s neem met God se beloftes nie – en ook nie met dit uitleef daarvan nie.

Neem byvoorbeeld die belofte by die doop aan ons kinders.

Maak ons seker dat ons die kinders met toewyding en erns van God leer?

Maak jy seker dat jou kinders uit jou voorbeeld van hoe jy praat en lewe, van jou deelname in die gemeente, van jou erns met katkisasie, kan sien dat God se beloftes baie belangriker is as al die ander goeie dinge in julle lewens?

En al is jou kinders hoeka uit die huis, is jy steeds daardie voorbeeld vir ander se kinders?

Of neem ons maar ŉ risiko deur dit maar so half-half te doen?

Ek roep elkeen van julle hier op om soveel erns te maak met God se beloftes, dat elke ouer jou kan gebruik as ŉ voorbeeld vir hulle kinders van hoe ŉ gelowige ywerig en met toewyding lewe in die gemeenskap en in die gemeente.

Netso in jou keuse van wat jy lees en waarna jy kyk. Is jou fokus op God se beloftes en jou uitleef daarvan duidelik in wat jy kyk en wat jy nie kyk nie?

 Of jou keuse van vriende?

Vir enkellopers is dit dalk die keuse van ŉ moontlike lewensmaat – hoeveel risiko neem jy met iemand wat nie die geloofspad saam jou loop of wil loop nie?

Dit is net eenvoudig te belangrik: Ons moenie risiko’s neem met God se beloftes nie – en ook nie met dit uitleef daarvan nie.

\*\*\*

Daar is egter iets baie belangriker wat God vir ons uit hierdie gedeelte wil leer.

Die gebeure van Hagar en Ismael wat weggestuur word, het ŉ baie dieper geestelike betekenis.

Maar laat ek eers verduidelik en waarsku oor die manier van Bybelverklaring wat ons nou gaan gebruik.

Daar is verskeie benaderings wat ons volg om die Bybel te interpreteer.

Een daarvan is om die teks “allegories” te beoordeel, dit beteken om die teks figuurlik te beskou en nie letterlik soos dit geskryf staan nie – maar om ŉ dieper geestelike betekenis daaragter te sien.

ŉ Voorbeeld daarvan is Ps. 1 waar ŉ gelowige vergelyk word met ŉ boom wat by waterstrome staan. Dit is duidelik nie ŉ regte boom nie, maar dis figuurlik gesproke. En dit beteken geestelike standvastigheid, wat groei uit die Lewende Water van die Heilige Gees, en dan geloofsvrugte dra.

Dit is egter ŉ baie gevaarlike manier om die Bybel te interpreteer want dit is maklik om allerhande betekenis in die Bybel in te lees, wat nie noodwendig deur die skrywers en die Heilige Gees so bedoel is nie.

Nog ŉ groot gevaar is dat die historiese waarheid van die Bybel in gedrang kom. Soos wanneer mense die boek Jona net figuurlik beskou asof dit nie regtig gebeur het nie.

Die ergste voorbeeld waar dit verkeerd gedoen word, is sekerlik wanneer mense sê dat Jesus se opstanding nie letterlik was nie, maar figuurlik as ŉ sinnebeeld vir sy geestelike opstanding in jou lewe.

 Dit is natuurlik snert – want Jesus het letterlike opgestaan uit die dood.

Daarom moet elkeen wat erns maak om die Bybel reg te verstaan uiters versigtig wees om dit “allegories” te interpreteer.

Ons doen dit nét en alléénlik wanneer die Bybel self aandui dat dit allegories, of figuurlik verstaan kan word.

Die dieper geestelike verklaring van die wegstuur van Hagar en Ismael vind ons juis in so ŉ “allegoriese” verklaring van die teks.

 Ons doen dit, want die Bybel doen dit self in Gal. 4.

Die Galasiërs was heidene wat tot geloof gekom het, en nie al die wette van die Jode geken en nagekom het nie.

Toe kom daar mense uit Jerusalem uit wat daarop aandring dat hulle geloof in Christus nie genoeg is nie, maar dat hulle die reinigings wette ook moes nakom.

Maar dis nie waar nie, leer Paulus dan.

Jesus het die wet vervul en ons lewe nou uit genade alleen omdat ons deur geloof deel kry aan die bevryding van die sonde uit sy offer en oorwinning.

Christus het ons vrygekoop en daarom is ons vry van die slawerny van die wet en van die sonde.

<< Lees Gal. 4:21-5:1 >>

Terwille van tyd gaan ek nou nie ŉ detail vergelyking tref nie, maar dit is tog duidelik.

Hagar en Ismael is soos die Ou verbond van die wet en eie verdienste waaronder die mense slawe van die wet en die sonde was.

Maak nie saak hoe hard hulle probeer nie, hulle kan dit nooit regkry nie want hulle leef natuurlik en is geestelik dood weens die sonde.

Sara en Isak is soos die Nuwe verbond van genade en vryheid, want deur geloof kry ons die vryheid wat Jesus gekoop het met sy offer en oorwinning. Deur die Heilige Gees se wonderwerk is ons geestelik vir ewig lewendig weens ons wedergeboorte.

Oor Ismael se spotlag teenoor die kleine Isak, verwys Paulus na Ismael, “die seun wat volgens die natuur gebore is”, wat vir Isak, “die seun wat volgens die Gees gebore is, vervolg het”–

en dat dit “vandag nog steeds so is” So was dit in Paulus se tyd, en inderdaad ook in ons tyd.

Die ongelowige natuurlike mens, wat slaaf is van die wet en die sonde, vervolg steeds die gelowiges, wat deur die Gees weer gebore is en vry is in Christus.

Hierdie sluit natuurlik die felle geloofsvervolging in wat daar oor die wêreld heen plaasvind – veral deur die Arabiese Moslem nageslag van Ismael teenoor die Christen geloofskinders van Abraham soos Isak.

Maar dit gebeur selfs in die kerk waar mense oor-en-weer meer ywerig aandring op wetsonderhouding en goeie gedrag as om die oorvloedige genade van Christus in liefde teenoor mekaar uit te leef.

Dit gebeur ook in ons binnekamer waar ons onvermoë om reg te lewe soos die Here wil, ons vryheid in Christus aanval. Dit is wanneer jy slegter voel oor wat jy verkeerd of nie reg doen nie as wat jy dankbaar en bly is oor die verlossing en vryheid wat jy in Christus het.

Natuurlik is vryheid nie vryheid om sonde te doen nie! Dis tog logies en duidelik uit Gal. 5:13 wat ons vroeër gelees het (wet/verootmoediging), *“Julle, broers, julle is tot vryheid geroep. Moet net nie julle vryheid misbruik as 'n verskoning om sonde te doen nie, maar dien mekaar in liefde.”*

Gelowiges is nie meer slawe van die sonde en die wet nie,

maar as vrygekoopte kinders van God ons Vader,

wil ons van harte gehoorsaam wees aan Hom omdat dit Hom verheerlik en vir ons ŉ vreugde is.

Ons durf dit nie waag om die slawerny van die wet saam met die genade van Christus in ons lewens toe te laat nie.

Jy kan nie vasklou aan Christus se vryheid en terselfdertyd aandring op ander en jou eie nakoming van die wet as verdienste nie.

 Dis genade en genade alleen, die vryheid in Christus alleen en niks verder nie.

 Genade en Verdienste kan nie saamleef nie, dit kan nie meng nie.

“Jaag die slavin en haar seun weg want die seun van die slavin mag nie saam met die seun van die vrye erf nie” haal Paulus Sara se woorde dan aan.

Broer en suster, omhels die vryheid in Christus en jaag enige wettiese selfverdienste wat jy van jouself of ander verwag uit jou lewe weg.

Genade en Verdienste meng nie.

 Vryheid in Christus en verslawing aan die wet kan nie beide in jou lewe nie.

 Dis die een of die ander –

 Verdienste is slawerny van die wet en die sonde en dit lei tot die dood!

 Genade is vryheid deur geloof in Christus en dit bring ewige lewe by God!

Lewe in gehoorsaamheid en roep ander daartoe op, maar moenie dink dit sal saam erf nie.

Dis wat die Here ons leer uit Abraham se wegstuur van Hagar en Ismael.

 Moenie vatkans gee aan selfverdienste nie.

 Ons is vrygekoop deur die kruisoffer van ons Here Jesus Christus!

Dit is ook wat ons nou gaan herdenk in die feesmaal van die Nagmaal.

“Christus het ons vrygemaak om werklik vry te wees.”

Amen.